**The Spider's Legend of Robert the Bruce**

Hugh McMillan

Ah got scunnert tryin' tae spin   
a web for denner,  
the stane wis a' slaisterie,  
ah couldnae get a grip,   
ah wis hauf stairved by the end,  
no even a midge tae claucht,  
then a big lug o' a mon cam in,  
raggety, right dosser,   
mair hungert looking than me,  
stairted eyeing me up,   
ah thought, am off,   
swung like tarzan   
oot the cave on a thread  
thick as a wean's wrist.   
Seemed tae cheer him up.

Meanings:

**scunnert** *adj.* Disgusted, bored, repelled, fed up.

**slaisterie** *adj.* Wet and dirty, muddy.

**claucht** *v.* To grasp, seize forcibly, clutch.